આ અંગે પ્રાપ્ત માહિતી મુજબ, બિલ્ડર કેવલ મહેતાએ એલિમેક એલિવેટર્સ કંપનીનાં માલિકને હિસાબ પેટે રૂ.૧.પ૦ કરોડ નહીં ચૂકવતાં લિફટ કંપનીએ આશ્રય-૯ ફલેટની તમામ બ્લોકની લિફટ ગઇકાલે બંધ કરી દીધી હતી, જેના કારણે ફલેટના રહીશોને ભારે હાલાકીનો સામનો કરી પડી રહ્યો છે. લિફટ બંધ કરતાં કંપનીનાં માલિકે સાબરમતી પોલીસ સ્ટેશનમાં અરજી આપી હતી જ્યારે લિફટ બંધ કરતાં સોસાયટીનાં રહીશોએ લિફટ કંપનીના માલિક વિરુદ્ધમાં અરજી આપી છે. શહેરનાં આશ્રય ડેવલપર્સના બિલ્ડર કેવલ મહેતાની આશ્રય-૯ ફલેટની સ્કીમમાં ઓઢવ રિંગરોડ પર આવેલી એલિમેક એલિવેટર્સ કંપનીના માલિક વિજય પટેલે ર૪ લિફટ એક વર્ષ પહેલાં ફિટ કરી હતી, જેના હિસાબ પેટે બિલ્ડર પાસેથી રૂ.૧.પ૦ કરોડ લેવાના બાકી નીકળે છે. વારંવાર ઉઘરાણી કરવા છતાં બિલ્ડર દ્વારા ધક્કા ખવડાવવામાં આવે છે. ફોન પર પૈસાની માગણી કરતાં પૈસા માટે ફોન નહીં કરવો તેમ જણાવી દેતા હતા. બિલ્ડર દ્વારા રૂ.૧.પ૦ કરોડની ચુકવણી નહીં કરાતાં ગઇ કાલે એલિમેક એલિવેટર્સ કંપનીએ સાબરમતી પોલીસ સ્ટેશનમાં લિફટ બંધ કરવા અંગેની જાણ કરતી અરજી કરી આશ્રય-૯ની તમામ લિફટ બંધ કરી દીધી હતી.